Ичке-Суу алтын кени
'Ичке-Суу алтын кени Баткен облусунун Кадамжай районунда, Тегермач, Абшыр, Аустан сууларын бөлүп турган кырларда, деңиз деңгээлинен 3300–4000 м бийиктикте жайгашкан. 1988-ж. табылган. 1987–93-ж. издөө иштери жүргүзүлгөн. Кен аймагы, пермдин гранодиориттери, диориттери, кварцтуу диорит–порфирлери менен жирелген силурдун кумдук катмарчалары менен көмүртектүү алевролиттеринен, силур-девондун оттук таш жана чополуу сланец катмарчалары бар алевролиттеринен, кумдуктарынан түзүлгөн. Алтын-кварц-полисульфиддүү рудалануу көмүртектүү алевролиттердин роговиттешкен, бири бирине жакын тик жантайган (60–80°) түндүк–чыгыш субмеридиандуу жаракалар зонасы менен байланышкан. Түндүк-чыгыш багыттагы жаракалар менен сульфоантимонит-полисульфиддүү рудалануу байланышкан. Руданалуу тарам, минералдашкан зона тибине, алтын-сульфид-кварцтуу жана сурьма-сульфат-туз–полиметалллдуу формациясына кирет. Руданын негизги минералдары: пирит, арсенопирит, халькопирит, сурьманын сульфат тузу рудалардагы пайдалуу компоненттердин орточо өлчөмү: алтындыкы – 4,5 г/т, күмүштүкү – 84,8 г/т, вольфрам кычкылынынкы – 0,026%, висмуттуку – 0,013%, жездики – 0,068%, сурьманыкы–0,23%. Руданын запасы жана ресурсу 10361,8 миң т. Алтындын запасы жана ресурсу 46,251 т, күмүштүкү – 879,3 т, вольфрам кычкылыныкы – 2691,4 т, висмуттуку – 1428,2 т, жездики – 7067 т, сурьманыкы – 24000 т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары